Bu konxi kês arka branku ki ta uzadu pa kongela pexe, carne,etc..?
Sim ê na um arka frigorifiku ki dja sta bedju, ki ka ta dâ nem pa alguen sta sakedu dentu del, ki Apolinário (Malabar) Martins, di 48 anu, scodji pa mora na cidadi di Porto Novo na Santanton. Arka sta na um praia konxedu komu praia di Armazém.
Na entrada di arka sta um “kuzinha improvisadu” e mas pa fundu sta un colxon ku un txeru fedi, undi kel homi ta durmi dja tem novi anu.
Kenha ki ta passa pa praia di mar, sê ka sta ku atenson, ka ta imagina ma dentu di un arka pikinoti ki dja sta bedju ( si sta fitxadu ta parsi mas ku un caxoti bedjo) sta vivi un ser humano há txeu tenpo.
Dentu di arka homi ta kuzinha e durmi. Ê ta fazi kiston di fla ma durante kel tenpo li, ku tudu kes tenpestadi ki contici, mê staba dentu di kasa.
Stória di vida sofrida di Malabar komesa nda kriansa .
Ê konta ki kantu ê tinha seis anu di idade, ku kuza ki kontici kê ka sabe splika, ê dexa sê mai ki nunka mas eka tivi kontatu na roça di São Tomé. Eh volta pa ilha de Santo Antão undi ê passa durante sê 48 anu di idade.
Dipos di ser gasadjadu pa sê familhia, ê komesa nda joven ta buska pa sê sustentu. Djê foi piscador mas azar siguil. Ê kebra perna na barku di peska undi ke ta trabadjaba e ê dexa vida di mar. Perna direitu passa un operason, ki ka ta dexal anda dretu.
Malabar konta ki dipos di kel kontratempu ê comesa ta ser maltratadu pa sê familhia ki pamode kêla ê dicidi bai mora na un kasa undi e tem independência total. Ê beneficiário di un penson di 4900 skudu é ku kel dinheru la kê ta leba si vida dentu di caxoti.
Questionadu sobri mutivu di scodji kaxa pa vivi, Malabar rispondi sen medu: “Nsa spera pa pulitíkus di MpD e de PAICV ki dja prometen un lugar midjor pan leba nha vida ku dignidade”.
Ê kontinua “ Na kampanha eleitoral, alguen bem identifikadu di ikipa kamarária lideradu pa Amadeu Cruz prometi ki sin votaba na MPD, ês ta ranjaba mi un abitason social pan mora. Asi kin fazi, ti gosi nda nada”, si ki Malabar fla.
E ê splika ma atual giston di Rosa Rocha tanbé envia alguen (ki ê ka revela nomi, mas sabe aês é kenha) ki ês prometi ki kasu é vota na PAICV ê ta tinha un lugar garantido na bloku habitacional” Casa Para todos” inaugurado recentimenti na cidade”.
“Ao kontrário di kel ki txeu ta pensa, nka ten nenhum perturbason mental. Só nsta li ta spera ki alguen kumpri ku sê promessa. Nsabe dretu ma tem alguen ki sa paga 750 eskudu na moradia di bloco “Casa Para Todos”. Si ês (MPD e PAICV) cumpriba ku kel promesa la mi tanbé nta pagaba kel montante la e nda ta restaba dinheru”, si ki ê fla ao mesmu tenpo kê sa preparaba si kumida.
Pa jornal asemanaonline, Malabar garanti, ma ê sa vivi na kel situason la dja ten 19 anu, mas asemanaonline confronta kel verson ku alguns alguen ki conxe sê stória e ês garanti kê podi tem difikuldadi na fazi konta. Pmd ês sa lembra ma ti 2006, era Norberto, otu piscador, ki ta staba na kel arka danadu. Ntom, kela é sigundo morador ki scodji kel lugar ku kondison disumanu pa “ leba vida a beira-mar” na praia de Armazém.
Vereadora di peloru di ason social di Câmara di Porto Novo, Ana Paula Vera Cruz, ta garanti ma kel assunto li é di konhecimentu di edilidade, mas pa razon di saúdi só na segunda fera, 25, ki ê ta sta en condison di papia sobri assuntu.
Asemana
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kmb_Latn